Налшык щыхьэщIэнущ «Кавказым и симфониер»
Кавказ Ищхъэрэм фокIадэм концертышхуэ щитынущ Ленинград щIыналъэм и къэрал симфоние оркестрым, Санкт- Петербург къалэм щыщ маэстрэ Голиков Михаил зи унафэщIым. Зэраубзыхуам тету, фокIадэм и 28-м ар Налшык къэкIуэнущ.
Оркестрыр цIэрыIуэ ирихъуащ и дэтхэнэ концертри щэнхабзэ зэхыхьэ гуапэ, гукъинэж зэрыхъумкIэ. Абы хэтщ музыкант Iэзэхэр, урысейпсо, дунейпсо зэпеуэхэм я лауреатхэр. КъыжыIапхъэщ, Ленинград и Симфоние оркестрыр Урысейм и гуп нэхъ щIалэхэм зэращыщыр. Абы иIэщ дунейпсо симфоние музыкэм и жанр, унэтIыныгъэ псоми щыщ лэжьыгъэ гурыхьхэр. Гупым и дэтхэнэ программэми — классикэ оперэм щыщIэдзауэ рок-хит кроссоверхэм нэсу — оркестрым и артистхэр хуэIэкIуэлъакIуэщ.
Музыкантхэм Налшык щатыну программэм хагъэхьэнущ адыгэхэм я академическэ музыкэ щэнхабзэм и нэхъыфIхэр, кинофильмхэм хуатха макъамэхэр, рок-щэнхабзэмрэ классикэмрэ щызэхэухуэна, щIэупщIэ зиIэ кроссоверхэр.
Концертым и япэ Iыхьэм утыку къыщрахьэнущ «Черкесский альбом» симфониер. Абы хагъэхьащ макъамэ щэнхабзэм и нэхъыфIхэр. Концертым щагъэIунущ Мосолов Александр, Ряузов Сергей, ХьэIупэ ДжэбрэIил, Къэбэрдокъуэ Мурат сымэ я IэдакъэщIэкIхэр.
Голиков Михаил зэрыжиIэмкIэ, адыгэ макъамэм дихьэхащ «Симфония Кавказа» щэнхабзэ проект иным хэта нэужь. Аращ дунейпсо щэнхабзэм и гъунапкъэщIэхэр къызэIухыным хуэгъэпса, адыгэ макъамэр зи лъабжьэ проектым пищэным маэстрэр тезыгъэгушхуари.
ЕтIуанэ Iыхьэм щагъэзэщIэнущ совет, голливуд фильмхэм щIэлъ музыкэ нэхъыфIхэр, академическэ концерт залхэм куэдрэ щымыIу макъамэхэр — кроссоверхэмрэ рок-хитхэмрэ. ИлъэсиплI ипэкIэ Голиков Михаил къыхилъхьауэ и оркестрым и гъусэу ирегъэкIуэкI «Дым над водой» зэхыхьэр. Ленинград областым и фестивалыр мыгъэрей бжьыхьэм Кавказ Ищхъэрэми щекIуэкIынущ.
Пшыхьым ирагъэблэгъэнущ «Голос» зэпеуэм и ея- нэ лъэхъэнэм щытекIуа, КъБР-м щIыхь зиIэ и артист Бэрбэч Аскэр, Адыгэ Республикэм щIыхь зиIэ и артисткэ, Санкт-Петербург къалэм сабийхэмрэ ныбжьыщIэхэмрэ я къэрал филармонием и уэрэджыIакIуэ Чэныб Нэфсэт, КъБР-м и цIыхубэ артист, композитор, пианист, Урысейм и композиторхэм я «Партитура» зэпеуэм и «Киномузыка» унэтIыныгъэм щытекIуа Сокуров Александр, Битокъу Владимир, нэгъуэщIхэми я фильмхэм щIалъхьа макъамэхэр яхуэзытха Къэбэрдокъуэ Мурат.
Ленинград областым и къэрал симфоние оркестрым пещэ «Таврический» симфоние оркестрым и щэнхабзэ, творческэ щапхъэ дахэхэм. Оркестрым и къалэн нэхъыщхьэр урыс, дунейпсо макъамэ хъугъуэфIыгъуэхэм цIыхубэр хэгъэгъуэзэнырщ, классикэ лэжьыгъэхэр фIыуэ егъэлъагъунырщ.
Симфоние, классикэ макъамэхэм, къыдэкIуэу гупым и репертуарым хэтщ балетхэм, оперэхэм, опереттэхэм хуатхахэри. Зэрылажьэ илъэс 12-м къриубыдэу оркестрыр къэрал куэдым, континент псоми щыIащ, урысейпсо, дунейпсо фестивалхэм хэтащ, Мариинскэ, Театр Инхэм я къэфакIуэхэм, оперэ, эстрадэ артист цIэрыIуэхэм я гъусэу зыкъагъэлъэгъуащ, узэщIыныгъэ проектхэр ягъэзэщIащ. Гъэ къэс оркестрым концерти 150-м щIигъу ет. Гупым зыкъыщегъэлъагъуэ Урысейм, Китайм, Германием, Лихтенштейным, Италием, Испанием, Франджым, Австрием, Нидерландхэм, Данием, Швецием, Финляндием.
Оркестрыр артист цIэрыIуэхэм ядэлэжьащ. Апхуэдэхэщ Легран Мишель, Мартон Эдвин, Мондельчи Федерикэ, Образцовэ Еленэ, Соткилавэ Зураб, Богачёвэ Иринэ, Бутман Игорь, Осетинская Полинэ, Мечетинэ Екатеринэ, нэгъуэщIхэри.
Ленинград областым и къэрал симфоние оркестрым и художественнэ унафэщI икIи дирижёр нэхъыщхьэ, Санкт-Петербург и къэрал консерваторием и доцент Голиков Михаил 2013 гъэм хуагъэфэщащ «Къэбэрдей-Балъкъэр Республикэм и цIыхубэ артист» цIэ лъапIэр, «Симфония Кавказа» щэнхабзэ проект иным папщIэ.
ТЕКIУЖЬ Заретэ.19
